Document ID: /roh_data/filtered/fineweb-2-filterrobots_roh.jsonl.gz/30802

Entamez il Welschdörfli a Cuira sa chatta in'oasa verda. Flurs e verduras s'auzan en differentas rasadas furmadas, tscha e là ves'ins insatgi che lavura en iert u baterla cun auters sin in dals bancs.
Dapi questa primavaira s'inscuntra la gruppa dal project «HEKS neue Gärten Chur» regularmain mintgamai il mardi saira per far l'ortulan e per la colliaziun sociala.
La finamira dal project è in barat intercultural en il verd ed in lieu d'inscunter per differentas persunas, en spezial era per persunas cun ina derivanza da migraziun. Finanzià vegn il project dal chantun e da l'organisaziun d'agid evangelica HEKS.
Tenor Karin Roth, la manadra dal project en la regiun dal Grischun, porscha quest project era per participantas e participants che portan ina greva biografia cun sasez la pussaivladad da vegnir sin auters patratgs e d’emprender ad enconuscher nova glieud. La tgira da las plantas e l’atgna racolta gidia er a laschar crescher las atgnas ragischs en la nova patria.
Entant fan var 20 participantas e participants cun en il project, e mintgin dad els survegn in agen toc iert che dastga vegnir plantà e tgirà tenor las atgnas ideas.
Uschia per exempel Manuela Fetz, sper far l'ortulana plascha ad ella l'interacziun e quai ch'ella po emprender dals auters participants.
Fitg bels muments èn sche nus passentain ensemen sairas da cumpagnia.
Era da la partida è Natalija Leshchinets ch'è vegnida avant 1,5 onns da l'Ucraina en Svizra. Ella sa participescha al project perquai ch'ad ella mancava la lavur d'iert ed ella ha tschertgà in lieu, nua ch'ella po sa barattar cun autra glieud.
Sche nus essan qua ensemen, poss jau emblidar per in mument ils problems en mes pajais natal.
A partir dal november sa sposta il lieu d'inscunter da la gruppa durant l'enviern en las localitads dal Kulturpunkt Graubünden, in center d'inscunter a Cuira, nua ch'il barat emnil tranter participantas e participants vegn mantegnì.